作者:晁端禮
標題:綠頭鴨・多麗
內容:錦堂深，獸爐輕噴沈煙。紫檀槽、金泥花面，美人斜抱當筵。掛羅綬、素肌瑩玉，近鸞翅、雲鬢梳蟬。玉筍輕攏，龍香細抹，鳳凰飛出四條弦。碎牙板、煩襟消盡，秋氣滿庭軒。今宵月，依稀向人，欲鬥嬋娟。變新聲、能翻往事，眼前風景依然。路漫漫、漢妃出塞，夜悄悄、商婦移船。馬上愁思，江邊怨感，分明都向曲中傳。困無力、勸人金盞，須要倒垂蓮。拼沈醉，身世恍然，一夢遊仙。